b'\n_START_ARTICLE_\nCrimson Moonlight\n_START_SECTION_\nHistoria\n_START_PARAGRAPH_\nCrimson Moonlight perustettiin kes\xc3\xa4ll\xc3\xa4 1997. Kokoonpanossa olivat aluksi laulaja Simon Ros\xc3\xa9n, rumpali Gustav Elowsson, kitaristi-kosketinsoittaja Petter Stenmarker, kitaristi Jonathan Jansson ja basisti Simon Lindh. Yhtyeen oli tarkoitus julkaista vain yhden demon verran karua black metalia ja lopettaa sen j\xc3\xa4lkeen. Demon nimeksi tuli Glorification of the Master of Light. Crimson Moonlight kuitenkin jatkoi toimintaansa my\xc3\xb6hemmin, ja yhtye \xc3\xa4\xc3\xa4nitti omakustanne-ep:n Eternal Emperor vuonna 1998. Tyylilt\xc3\xa4\xc3\xa4n se on sinfonista black metalia._NEWLINE_My\xc3\xb6hemmin Crimson Moonlight kiinnitettiin ruotsalaiselle Rivel Records -levy-yhti\xc3\xb6lle, ja yhtye alkoi ty\xc3\xb6st\xc3\xa4\xc3\xa4 ensimm\xc3\xa4ist\xc3\xa4 studioalbumiaan. Toisen ruotsalaisen extreme metal -yhtyeen, Sanctifican, lopetettua sen j\xc3\xa4senist\xc3\xa4 Hubertus Liljegren siirtyi Crimson Moonlightin riveihin. Vuonna 2003 yhtye julkaisi albumin The Covenant Progress, joka on musiikkityylilt\xc3\xa4\xc3\xa4n melodista black metalia. Yhtye teki pieni\xc3\xa4 konsertteja Pohjoismaissa sek\xc3\xa4 Keski-Euroopassa. Yhtye esiintyi Suomessa kahdesti vuonna 2003 Nokialla ja Keuruulla._NEWLINE_Vuoden 2004 lopulla yhtye \xc3\xa4\xc3\xa4nitti toisen albuminsa Veil of Remembrancen. Sill\xc3\xa4 yhtye lis\xc3\xa4si tyyliins\xc3\xa4 vaikutteita death metalista. Jani Stefanovic oli mukana yhtyeess\xc3\xa4 albumin \xc3\xa4\xc3\xa4nitysten aikana ja vaikutti musiikilliseen suuntaukseen. Albumi kuitenkin julkaistiin virallisesti tammikuun 26. vuonna 2005 vaikka sit\xc3\xa4 myytiin jo 4. joulukuuta 2004 alkaen. Samalla julkaistiin my\xc3\xb6s kokoelma-albumi Songs from the Archives. Tukeakseen albumin myynti\xc3\xa4 yhtye teki Euroopan kiertueen._NEWLINE_Vuonna 2006 Crimson Moonlightin sopimus Rivel Recordsilla p\xc3\xa4\xc3\xa4ttyi ja yhtye kiinnitettiin ruotsalaiselle Endtime Productions -levy-yhti\xc3\xb6lle. Samana vuonna rumpali Gustav Elowsson sai sponsorituet sellaisilta rumpuvalmistajayhti\xc3\xb6ilt\xc3\xa4 kuin Sabian, Pearl, Remo ja Vic Firth. Crimson Moonlight teki Tour of Remembrance -kiertueen Yhdysvalloissa ja myi vasta\xc3\xa4\xc3\xa4nitetyn In Depths of Dreams Unconscious ep:n esijulkaisua. Ep julkaistiin 1. helmikuuta 2007. Kes\xc3\xa4ll\xc3\xa4 2007 Crimson Moonlight esiintyi toisen kerran yhdysvaltalaisilla Cornerstone-festivaaleilla._NEWLINE_Crimson Moonlight oli mukana vuoden 2008 dokumenttielokuvassa Light in Darkness - Nemesis Divina._NEWLINE_Loppuvuodesta 2011 yhtye ilmoitti Facebook-sivullaan ty\xc3\xb6st\xc3\xa4v\xc3\xa4ns\xc3\xa4 kolmatta albumia.'